Les persones majors de Llíria tornen a disfrutar de la seua setmana
04 de maig de 2022

L'Ajuntament de Llíria torna a celebrar les jornades de les persones majors que en esta edició es desenvoluparan del 9 al 19 de maig. La Regidoria de Persones Majors organitza estos actes que “recuperem amb molta il•lusió, després de dos anys de parèntesis per la pandèmia, perquè ofereixen un espai d'oci i convivència pensat específicament per a estr col•lectiu, i on podran trobar també activitats molt interessants per a fer front a alguns àmbits on troben dificultats d'accés per la bretxa generacional”, ha manifestat la responsable de l'Àrea, Isabel Llopis.

Les jornades s'obriran dilluns que ve, a les 18.00 hores, amb un concert intergeneracional que comptarà amb la participació del Taller d'Alzhèimer i l'alumnat d'iniciació de l'escola de música de la Banda Primitiva de Llíria.

Al llarg dels següents dies, es realitzaran, a la Llar de les Persones Majors, diferents tallers, xarrades, exposicions, una visita cultural i un cinema fòrum. Entre estes activitats, destaca també la conferència que oferirà Carlos San Juan, impulsor de la campanya “Soy mayor, no idiota”.

Com és habitual en esta programació, la Banda UDP Llíria-Camp de Túria-Serrans oferirà un concert que tindrà lloc el 13 de maig a les 18.00 hores.